2011 вося öшым тöлысьын лоö кыпыда сетöма «Коми Республикаса Ичöт Нобелевскöй Премия»

Та йылысь талун юöртiсны мöдысь нуöдан социальнöй проект збыльмöдöм кузя удж котыртан комитетлöн заседание вылын. «Коми Республикаса Ичöт Нобелевскöй Премия» лöсьöдöма сы могысь, медым йöз водзын ошкыны Коми Республикаын велöдан учреждениеясса велöдчысьясöс, кодъяс босьтiсны ыджыд вермöмъяс вöлöдчöмын, туялан, творческöй уджын да спортын.

Кыдзи шуис Вячеслав Гайзер, Коми Республикаын лöсьöдöма нин енбиа челядьлы да том йöзлы государствосянь отсöг сетан система. Та вылö сьöмыс сетсьö республиканскöй да меставывса бюджетъясысь. Быд во артмö дас миллион шайтысь унджык.

Республикаса Юралысь вöзйис Йöзöс велöдан министерстволы видзöдлыны, эм-ö позянлун Веськöдлан котырлöн стратегическöй уджъёртъяскöд öтув лöсьöдны енбиа челядькöд уджалöм вылö уна сикас выль велöдан заведениеяс. «Сы лыдын, – тöдчöдiс В.Гайзер, – и содтöд тöдöмлун сетöм кузя öнiя уджтасъяс тöд вылö босьтöмöн».

«Нобель Ойл»-са президент Григорий Гуревич ошкис водзмöстчöмсö да пасйис, мый компания дась участвуйтны тайö уджас. «Ми зэв бура гöгöрвоам, мый тайö абу быд торъя кагалы отсöг сетöм, тайö миян аскиа олöмö – Коми Республикалöн водзö олöмö, Россиялöн аскиа лунö пай. Любö, мый миянлысь водзмöстчöмсö вылö донъялiсны да сiйö пöрö республикаса тöдчанлуна проектö!».

\*\*\*«Коми Республикаса Ичöт Нобелевскöй Премия» сетöм вылö конкурсыс кутас мунны 2011 вося кöч тöлысь 23 лунсянь öшым тöлысь 12 лунöдз. 2010 воын Ичöт нобелевскöй премияа лауреатъясöн лоисны 400-ысь унджык участник.